**ELŐTERJESZTÉS**

**Szombathely Megyei Jogú Város Közgyűlésének 2022. december 8-i ülésére**

**Javaslat az „Új bölcsőde építése Szombathely Szentkirályi városrészen” projekt tervezési munkáival kapcsolatos döntés meghozatalára**

Szombathely Megyei Jogú Város Önkormányzata a 268/2021. (XII.16.) Kgy. számú határozat értelmében támogatási kérelmet nyújtott be az RRF 1.1.2 azonosító számú „Bölcsődei nevelés fejlesztése” c. pályázati felhívás keretében, amellyel összefüggésben bölcsődei helyek létrehozása érdekében a Támogatóval Támogatási Szerződést kötött 2022. május 13-án. A Szombathely, Szent István király utca 119. sz. 11725 hrsz. alatti, kivett általános iskola megnevezésű ingatlanon 40 férőhelyes új bölcsőde létesítésére nyílik lehetőség. Az ingatlanon jelenleg 3 db leromlott állagú épület található, melyek elbontása szükséges. Az új intézmény megnyitása 11 új munkahelyet teremt, és várhatóan 2024. évben kezdi meg működését.

Szombathely Megyei Jogú Város Önkormányzata Felhasználási szerződést kötött a Lechner Nonprofit Kft -vel a 15 db, eltérő méretváltozatú, műszaki szempontból különböző tartalmú tervdokumentációt tartalmazó Bölcsőde Mintaterv Katalógus részét képező BMTK2021-06 azonosító jelű mintaterv felhasználására. Az adaptálással történő tervezési munkák elvégzésére a Decoterv Kft. kapott megbízást.

Az új bölcsőde tervezésénél fontos szempont a funkcionalitásnak megfelelő kialakítás, prevenciós és fejlesztő tevékenység végzéséhez szükséges helyiségek létesítése, a teljes épület akadálymentes megközelítésének biztosítása, energiatakarékos működtetése. A beruházás befejezését követően az intézmény működtetése az önkormányzat feladata, a tervezési folyamatba bevontuk a Szombathelyi Egyesített Bölcsődei Intézmény vezetőjét, Sebestyén Biankát is mint módszertani szakértőt.

A projekttel kapcsolatos vázlattervek elkészültek, a Lechner Nonprofit Kft. általi véleményezésük megtörtént, a településképi véleményezést a tervező beszerezte.

A generáltervező, Takács András részéről az engedélyezési tervdokumentáció bemutatásra kerül a Közgyűlésen.

A projekt támogatott bruttó összköltsége 600 000 000,- Ft.

A beruházás kivitelezési munkáinak megvalósítására támogatásból rendelkezésre álló fedezet nagysága: bruttó 531.910.554,- Ft .

Eszközbeszerzésre a projekt keretében bruttó 23.537.110,- Ft áll rendelkezésre.

Az előterjesztés mellékletét képezik a fejlesztésre vonatkozó engedélyezési tervek.

Kérem a Tisztelt Közgyűlést, hogy a terveket megtekinteni és megtárgyalni, valamint a határozati javaslatot elfogadni szíveskedjék.

**Szombathely, 2022. november 23.**

 **/: Dr. Nemény András :/**

**Határozati javaslat**

**……../2022. (XII.8.) Kgy. sz. határozat**

Szombathely Megyei Jogú Város Közgyűlése megtárgyalta a „Javaslat az „Új bölcsőde építése Szombathely Szentkirályi városrészen” projekt tervezési munkáival kapcsolatos döntés meghozatalára” című előterjesztést, és az alábbi döntést hozta:

A Közgyűlés megismerte a Szentkirályi városrészen megvalósuló új bölcsőde építésére vonatkozó engedélyezési terveket, azokat elfogadja, támogatja azok továbbdolgozását, és felhatalmazza a polgármestert, hogy a kiviteli tervek elkészültét követően a kivitelezésre vonatkozó közbeszerzési eljárás lefolytatásáról gondoskodjon.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtás előkészítéséért:

Kalmár Ervin, a Városüzemeltetési Osztály vezetője,)

**Határidő:** folyamatos